Sadıq Səlimov

Sadıq Məmmədzaman oğlu Səlimov () — Azərbaycan Kommunist Partiyası Quba Rayon Partiya Komitəsinin birinci katibi (1971–1983). Azərbaycan SSR Ali Sovetinin VIII, IX, X çağırış deputatı. Azərbaycan Respublikası Prezidenti yanında Dövlət İdarəçilik Akademiyasının Hüquqşünaslıq fakültəsində hüquq kafedrası üzrə kafedra müdiri. Hüquq elmləri üzrə fəlsəfə doktoru, dosent.

 Həyatı və təhsili 
1932-ci ilin 20 mart tarixində Qəbələ rayonunun Kürd kəndində Səlimovlar ailəsində anadan olmuşdur. Kürd kəndinin məktəbində ilkin təhsilini almışdır. Gənc yaşlarında təhsilini davam etdirmək üçün doğma kəndini tərk edib Bakı şəhərinə gəlmişdir. Burada ali təhsil aldıqdan sonra siyasi və elmi fəaliyyət ilə məşğul olmuşdur.

Ali təhsilini aldığı Bakı Dövlət Universitetində və Azərbaycan Respublikası Prezidentinin yanında Dövlət İdarəçilik Akademiyasında çalışmışdır.

Siyasi fəaliyyətinin ilk dövrlərində Moskvada olmuş, sonradan vətəninə qayıtmışdır. Bir dövr Quba Rayon Partiya Komitəsinin birinci katibi vəzifəsində çalışarkən Qubada yaşamış, Qubadakı fəaliyyətindən sonra yenidən Bakıya qayıtmışdır.

Həyatının geriyə qalan dönəmini elmi fəaliyyətlə məşğul olaraq keçirmişdir. 2014-cü ilin 5 sentyabr tarixində Bakı şəhərində vəfat etmişdir. İkinci Fəxri Xiyabanda dəfn olunmuşdur.

 Siyasi fəaliyyəti 
Azərbaycan Kommunist Partiyasının üzvü kimi 250 nömrəli İkinci Nügədi seçki dairəsindən Azərbaycan SSR Ali Sovetinin VIII çağırış deputatı, 262 nömrəli İkinci Nügədi seçki dairəsindən Azərbaycan SSR Ali Sovetinin IX çağırış deputatı və 294 nömrəli İkinci Nügədi seçki dairəsindən Azərbaycan SSR Ali Sovetinin X çağırış deputatı seçilmişdir.

Bundan əlavə, 1971–1983-cü illərdə Quba Rayon Partiya Komitəsinin birinci katibi vəzifəsində çalışmışdır. Dövlət xadimi kimi bütün vəzifələrini müvəffəqiyyətlə yerinə yetirmişdir.

 Elmi fəaliyyəti 
Bakı Dövlət Universiteti və Dövlət İdarəçilik Akademiyasında uzun illər çalışmışdır. Hüquq elmləri üzrə fəlsəfə doktoru, dosent olmuşdur.Dövlət İdarəçilik Akademiyasının hüquq kafedrasının müdiri kimi çalışmışdır.

2003-cü ildə Rahib Əkbərov ilə birgə yazdığı "Azərbaycanın dövlət və hüquq tarixi" kitabı Qanun nəşriyyatında çap olunmuşdur.Bu kitab ibtidai icma dövründən XXI əsrin əvvəllərinə qədər Azərbaycan ərazisində mövcud olmuş dövlətlərdən, onların ictimai quruluşundan dövlət quruluşundan və hüququn inkişaf xüsusiyyətlərindən bəhs edir.

Bundan əlavə,1969-cu ildə     "Azərbaycan SSR mülki qanunvericiliyi tarixindən" kitabı Azərbaycan nəşriyyatında çap olunmuşdur.Kitabda hüquqi sistemin təkamülü, normativ aktların kodifikasiyası və Azərbaycan SSR-də mülki qanunvericiliyin SSRİ-nin ümumi hüquq siyasəti ilə necə uzlaşdırıldığı göstərilir. Müəllif hüquqi inkişafın ideoloji çərçivədə aparıldığını, lakin müəyyən mərhələlərdə yerli xüsusiyyətlərin də nəzərə alındığını vurğulayır.Bu əsər Azərbaycan mülki hüququnun sovet dövründəki inkişaf mərhələlərini və bu sahədəki qanunvericilik təcrübəsini tarixi, hüquqi və ideoloji kontekstdə təqdim edən mühüm elmi mənbədir.Kitabda 1920-ci ildə sovet hakimiyyətinin qurulmasından sonra mülki qanunvericilik sahəsində baş verən kəskin dəyişikliklər geniş şəkildə təhlil edilir. Sovet ideologiyası ilə uyğunlaşdırılmış yeni hüquqi sistemin qurulması, köhnə hüquq sisteminin ləğv edilməsi, mülkiyyət formalarının dəyişdirilməsi, xüsusilə də xüsusi mülkiyyətin məhdudlaşdırılması məsələləri ətraflı izah olunur. Müəllif sovet dövründə hazırlanmış və tətbiq olunmuş mülki məcəllələrin hüquqi əsaslarını, onların formalaşma mərhələlərini və SSRİ səviyyəsində qəbul edilən qanunların Azərbaycan SSR qanunvericiliyinə təsirini ayrıca araşdırır.Əsərdə mülki hüququn əsas sahələri – mülkiyyət hüququ, müqavilə və öhdəlik hüququ, ailə və vərəsəlik münasibətləri sistemli şəkildə təqdim olunur. Dövlət və kooperativ mülkiyyət formalarının hüquqi tənzimlənməsi, müqavilə münasibətlərinin planlı iqtisadiyyata uyğun şəkildə qurulması və bu münasibətlərin hüquqi mexanizmlərlə necə tənzimləndiyi araşdırılır. Müəllif eyni zamanda ailə münasibətlərinin və vərəsəlik hüququnun da sovet qanunvericiliyi çərçivəsində necə dəyişdiyini izah edir.

Həmmüəllifi olduğu "Azərbaycanın dövlət və hüquq tarixi: ən qədim dövrlərdən XXI əsrin əvvəllərinə qədər" kitabı 2009-cu ildə "Hüquq ədəbiyyatı"-da çap olunmuşdur.

Həmçinin, 1968-ci ildə "Azərbaycan Kommunisti" jurnalında çap olunmuş "Sovet qanunvericiliyinin başlıca prinsipləri" məqaləsinin, 1970-ci ildə Bakıda çap olunmuş "Azərbaycan SSR mülki qanunvericiliyin yaradılması (1920-1923-cü illərdə)" avtoreferatının və 2009-cu ildə "Respublika" qəzetində çap olunmuş "Ölkəmizdə hakimiyyət və idarəetmə orqanlarının hüquqi bazasının əsaslarına dair" adlı məqalənin müəllifidir.

 Təltifləri 
 "Tərəqqi" medalı — 10.09.2009

 İstinadlar 

Kateqoriya:Azərbaycan SSR Ali Sovetinin VIII çağırış deputatları
Kateqoriya:Azərbaycan SSR Ali Sovetinin IX çağırış deputatları
Kateqoriya:Azərbaycan SSR Ali Sovetinin X çağırış deputatları